text: Byrådsmedlem truede med at klippe fingrene af kommunalt ansat
  27 november 2013 kl. 14.58
  Byrådsmedlem Lars Dyhr Hansen, Sønderborg, forlader Dansk Folkepart og byrådet. Han er netop blevet genvalgt til byrådet i Sønderborg.
  - Vi har kontaktet Lars Dyhr Hansen og opfordret ham til at melde sig ud af partiet. Det har han så gjort, siger organisationskonsulent Steen Thomsen, Dansk Folkeparti, til dagbladet JydskeVestkysten.
  Steen Thomsen reagerede, da avisen var i gang med at undersøge trusler mod teknisk direktør i Sønderborg Kommune, Inge Olsen.
  I en mail til den tekniske direktør truer Lars Dyhr Hansen med at klippe fingrene af hende.
  
  Så er det slut
  - Så er det bare slut med at male, bisch, skrev han.
  Under valgkampen op til kommunalvalget gjorde Lars Dyhr Hansen sig bemærket, da han på Facebook skrev:
  - Fuck Sønderborg, fuck Sydals, fuck Sundeved, fuck Nordborg.
  Lars Dyhr Hansen forklarede til flere medier, at han havde fået noget at drikke og var i drillehumør, da han skrev det.
  
  Særpræget humor
  Lars Dyhr Hansen udsendte onsdag eftermiddag en pressemeddelelse:
  - Jeg ønsker ikke at skade Dansk Folkeparti og trækker mig derfor fra alle poster og overlader min plads i byrådet til Dansk Folkepartis førstesuppleant. Jeg er blandt venner kendt for at have en noget særpræget humor, og jeg har lært, at man ikke skal bruge den offentligt. Jeg har på intet tidspunkt ønsket at genere nogen, jeg er i bund og grund en fredelig fyr med en kreativ tankegang, skriver han.
  